<classify> Hatua hiyo ya TFF imekuja kufuatia maamuzi ya Kamati ya Nidhamu ya TFF yaliyotolewa mapema mwezi huu kuzishusha daraja timu nne kutoka kundi C baada ya kukutwa na hatia ya upangaji matokeo.Mbao FC imeshika nafasi ya kwanza kundi C kwa kuwa na pointi 12 baada ya kufutwa kwa matokeo ya timu za Geita Gold, Polisi Tabora, JKT Oljoro na JKT Kanembwa zilizokumbwa na mkasa huo wa upangaji matokeo.Taarifa ya TFF kwa vyombo vya habari jana, ilisema Mbao sasa inaungana na timu za African Lyon ya Dar es Salaam na Ruvu Shooting ya Pwani kucheza Ligi Kuu msimu ujao.Katika hatua nyingine, kikao cha Kamati ya Rufaa ya Nidhamu ya TFF kinatarajiwa kukutana Aprili 30, Dar es Salaam kujadili rufaa mbalimbali zilizokatwa kutokana na maamuzi ya kamati ya nidhamu ya TFF.Kwa mujibu wa taarifa ya TFF jana, kamati hiyo itasikiliza rufaa za Saleh Mangola, Yusuph Kitumbo, Amos Mwita, Fateh Remtullah waliofungiwa kujihusisha na soka kwa madai ya kuhusika kwenye upangwaji matokeo.Rufaa nyingine itakayosikilizwa ni ya timu ya JKT Oljoro na Polisi Tabora zilizoshushwa daraja kwa tuhuma hizo. Aidha Kamati ya Nidhamu ya TFF itakutana Jumapili Mei Mosi kupitia taarifa mbalimbali zilizowasilishwa katika kamati hiyo.  <topic>: MICHEZO 